༄༅། །སྐྱེས་བུ་བློ་ལྡན་རྣམས་ལ་སྤྲིངས་ཡིག་བཞུགས།
ཨོཾ་བདེ་ལེགས་སུ་གྱུར་ཅིག །སྐྱེས་བུ་བློ་ལྡན་རྣམས་ལ་སྤྲིངས་པ། སྤྱིར་སེམས་ཅན་གྱི་བདེ་སྐྱིད་
སངས་རྒྱས་ཀྱི་བསྟན་པ་ལ་རག་ལས། སངས་རྒྱས་ཀྱི་བསྟན་པ་དགེ་བའི་བཤེས་གཉེན་ལ་རག་ལས།
དགེ་བའི་བཤེས་གཉེན་དགེ་འདུན་གྱི་སྡེ་ལ་རག་ལས། དགེ་འདུན་གྱི་སྡེ་བསྟན་པ་སྟོབས་ཀྱིས་འཛིན་
པའི་སྦྱིན་བདག་ཆོས་རྒྱལ་ལ་རག་ལས་པར་གདའ་སྟེ། དེང་སང་གི་དུས་འདི་ན་དེ་རྣམས་མར་ངོའི་ཟླ་
བ་ལྟར་གྱུར་ཅིང༌། དེ་ལས་ལྡོག་པ་རྣམས་རྒྱས་པ་འདི་ཡིད་སྐྱོ་བའི་གནས་སུ་མཆིས། སྔོན་བྱོན་པའི་
སྐྱེས་བུ་དམ་པ་དེ་དག་གི་གསན་ཡིག་དང་། ཆོས་འཆད་ལུགས་སོགས་བསྟན་པ་སྤེལ་ཚུལ་རྣམས་
བསམ་ནས། དེང་སང་གི་བསྟན་འཛིན་དུ་ཁས་འཆེ་བ་དག་ལ་བལྟས་ཙ་ན་མཚན་བཏགས་ཙམ་དུ་
གདའ་སྟེ། སྔོན་བྱོན་པའི་གོང་མ་དེ་དག་གིས་ནི་བསྟན་འགྲོའི་ཕྱིར་སྐུ་སྲོག་ཀྱང་གཏོང་བ་ལ་ཐུགས་
ཐག་བཅད་ནས་མཛད་རྒྱུ་བསྟན་པའི་བྱ་བ་ལས་མེད་པ་ཞིག་མཛད་འདུག་པ་ལ་བརྟེན་ཟབ་ཡངས་
བསྟན་པ་རིན་པོ་ཆེའི་རྒྱུན་བཟང་ཆད་ལ་ཐུག་པ་རྣམས་རང་རང་གི་སྨོན་ལམ་གྱི་དབང་གིས་ལུགས་
སྲོལ་སོ་སོ་དག་སྐྱེས་བུ་དམ་པ་རེ་རེས་ཆེས་ཆེར་རྒྱས་པར་མཛད་པས། དེང་སང་གི་བར་དུའང་བསྟན་
པའི་རྒྱུན་ཅུང་ཟད་ཙམ་ལུས་པ་འདིར་གདའ། ཚུལ་འདི་བསམ་པའི་ཚེ་ཁོ་བོ་དད་པ་དང་སྤྲོ་བ་དང་
206

འཇམ་མགོན་ཨ་མེས་ཞབས་ངག་དབང་ཀུན་དགའ་བསོད་ནམས་ཀྱི་གསུང་འབུམ། པོད་དང་པོ།
སྐྱོ་བ་གསུམ་འདྲེས་མའི་ངང་ནས་མིག་ནས་མཆི་མ་དུ་མ་དབང་མེད་དུ་འཆོར་གྱིན་འདུག །ཁྱེད་བློ་
ལྡན་རྣམས་ཀྱང་ཚུལ་འདི་སོམས་དང་། རྗེ་གོང་མ་རྣམས་ལ་དད་པ་ཆེན་པོ་དབང་མེད་དུ་སྐྱེ་བར་འགྱུར་
རོ། །ཀྱེ་མ་དེང་སང་གི་བསྟན་འཛིན་ཞལ་གྱི་བཞེས་པ་ཕལ་ཆེར་ཟང་ཟིང་གི་དོན་དུ་གཉེར་བ་ཁོ་
ན་ལས་ཆོས་འཆད་ཉན་སོགས་བསྟན་པའི་བྱ་བར་འགྱུར་ངེས་པ་རྣམས་ལག་ཏུ་ལོང་ཡང་མི་ལེན་ཞིང་།
ལེན་ལོ་རྣམས་ཀྱང་ཆོས་འཆད་པ་སོགས་ལ་ལོང་བྱུང་མ་ཞེས་འཇིག་རྟེན་གྱི་བྱ་བ་ལ་རྐང་ཚུགས་དང་།
ཆོས་ཞོར་ལས་བྱེད་པ་ཞིག་གདའ་བ། འདི་འདྲ་རང་གི་འཁྲུལ་ཚབ་ལ་གཟིགས་དང༌། སྐྱེས་བུ་རྣམ་
དཔྱོད་ཀྱི་བློ་གྲོས་རབ་ཏུ་གསལ་བ་དག་བསྟན་པའི་བྱ་བ་འབའ་ཞིག་བགྱིད་པར་འདོད་པ་ལགས།
དེང་སང་མི་དྲག་ཞན་ཀུན་དེའི་མཐུན་རྐྱེན་མི་བསྒྲུབ་པའི་ཁར་གནོད་པ་ཅི་འཁྱོལ་བྱེད་པ་འདི་ནི། སྤྲེའུ་
དག་གི་མི་རྣམས་ལ་མཇུག་མ་མེད་པ་འདི་འདྲ་ཞེས་ཁྲེལ་བ་དང་མཚུངས་པར་མི་གདའམ། དེ་བཞིན་དུ་
སྡེ་སྣོད་གསུམ་དང་རྒྱུད་སྡེ་བཞིའི་རྒྱུད་ཕྱུག་པའི་བསྟན་པ་གསལ་ནུས་ངེས་པའི་བཤེས་གཉེན་རྣམས་
ལས་བླུན་པོ་སྒོ་ཕུགས་ཀྱི་འཕྲིན་ཙམ་ཡང་མི་འཁྱོལ་བ་དག་གཅེས་པར་འཛིན་པ་འདི་འདྲ་སྐྱོ་བ་ལ་
ཨང༌། བསྟན་པ་ལ་འཕེལ་རྒྱས་འབྱུང་བའི་རྒྱུ་གདའམ། ཁྱེད་བློ་ལྡན་རྣམས་ཀྱི་དཔྱོད་པར་ཞུ།
དེང་སང་དགེ་འདུན་གྱི་སྡེར་གནས་པའི་གང་ཟག་ཕལ་ཆེར་ཡང༌། གོང་མའི་རྣམ་ཐར་སྐྱོང་འདོད་
ལྟ་ཞོག །ཆོས་མཐུན་ཙམ་ཡང་བགྱིད་འདོད་མེད་པ་འདི་ལས་ཁ་དྲག་པ་ཞིག་ནོར་ཕྱུག་པ་ཞིག་ཐབས་
ཇི་ལྟར་བྱས་ན་འོང་ངམ་སྙམ་པ་ཁོ་ན་སེམས་ཞིང༌། དགེ་འདུན་གྱི་སྡེ་རྣམས་སུ་བསྟན་པ་བཤིག་པ་
དང་འཛིན་པའི་གང་ཟག་སོ་སོར་འབྱེད་པའི་དཔྱོད་ལྡན་གཟུར་གནས་རྣམས་ལ་ཕལ་ཆེར་མི་འགའ་
ཞིང་། དེ་དག་ཁྱད་མེད་དུ་འཇོག་པའི་ཡུལ་དེ་ལ་བྱང་ཆུབ་སེམས་དཔའ་ཡིན་ཞེས་པ་དད་པ་ལྟར་བྱེད་
པ་འདི་ནི་མ་དག་པའི་དད་པར་འགྱུར་རམ་སྙམ་མོ། །འདི་ཡང་བློ་ལྡན་རྣམས་ཀྱི་དཔྱད་པར་ཞུ། མདོར་
ན་སྔོན་བྱོན་གོང་མ་རྣམས་ཀྱི་བསྟན་པ་སྤེལ་ལུགས་དང༌། སློབ་མ་རྣམས་ཀྱི་དོན་གཉེར་བྱེད་ལུགས་
དང༌། དེ་དག་གི་སྐབས་རྣམས་སུ་མཐུན་རྐྱེན་འགྲིག་ལུགས་སོགས། བསྟན་པ་རིན་པོ་ཆེའི་མེ་རོ་གསོ་
207

རང་ལོ་སོ་གསུམ་ཡན་གྱི་ཕྲིན་ཡིག་དང་གདམས་པའི་སྐོར་སོགས་ཐོར་བུ་འགའ་ཞིག་ཕྱོགས་གཅིག་ཏུ་བསྒྲིགས་པ།
ལུགས་རྣམས་མཐོང་བའི་ཚེ་འདི་འདྲ་རང་གི་ངོ་མཚར་བ་སྙམ་པ་ཁོ་ནར་འདུག་ཅིང་། དེང་སང་བླ་མ་
རྣམས་ཀྱིས་བསྟན་པ་མི་བསམ་ལུགས་དང༌། སློབ་མ་རྣམས་ཀྱིས་དོན་གཉེར་མེད་ལུགས་དང༌། གལ་
ཏེ་བླ་མས་བསྟན་པ་བསམ། སློབ་མས་དོན་གཉེར་བྱས་ཀྱང་མཐུན་རྐྱེན་མི་འགྲིག་པ་སོགས་གང་
ནས་བསམ་ཀྱང་བསྟན་པ་རིན་པོ་ཆེ་འདི་རྒྱས་པར་དཀའ་བ་འདུག་སྙམ་སྐྱོ་ཤས་དྲག་པོ་བཟའ་བཏུང་
མི་དྲན་པ་ལྟ་བུ་ཁོ་བོ་ལ་ཡོང་གི་འདུག་པ། ཁྱེད་བློ་ལྡན་རྣམས་ཀྱང་ལེགས་པར་བརྟགས་ན་དེ་ལྟ་
བུ་མི་འབྱུང་བའི་རྒྱུ་མི་གདའ་བས་ལེགས་པར་བརྟག་པར་ཞུ། ལེགས་པར་བརྟགས་ནས་བསྟན་པའི་
བྱ་བ་ཐོས་བསམ་སྒོམ་གསུམ་དང༌། མཁས་པའི་བྱ་བ་འཆད་རྩོད་རྩོད་གསུམ་ལ་རྩེ་གཅིག་དུ་བགྱིས་
ནས་སྤྱི་སྒོས་ཀྱི་བསྟན་པ་རིན་པོ་ཆེའི་རྒྱུད་བཟང་པོ་ཕལ་ཆེར་ཆད་ལ་ཐུག་པ་འདི་རྣམས་ཐོག་ལ་ཡར་
ངོའི་ཟླ་བ་ལྟར་རྒྱས་པ་ཞིག་ཅི་ལ་ཐུག་ཀྱང་བྱ། དེ་ལྟར་དུ་འགྱུར་བ་བླ་མ་མཁྱེན་སྙམ་དུ་བསམ་ལ་
གསོལ་བ་འདེབས་པ་དང༌། གང་སྣང་བདེན་མེད་དུ་ཤེས་པ་གལ་ཆེ་བས་དེ་ལྟར་ཐུགས་ལ་ཞུགས་
པ་ཞུ་ལགས། སྐྱེས་བུ་བློ་གྲོས་ལྡན་པ་ཐམས་ཅད་ལ། །འདི་ལྟའི་སྤྲིངས་ཡིག་བསྐུར་བའི་བསོད་ནམས་
ཀྱིས། །སྤྱི་དང་བྱེ་བྲག་བསྟན་པ་རིན་པོ་ཆེ། །རབ་ཏུ་འཕེལ་ཞིང་ཡུན་དུ་གནས་གྱུར་ཅིག །ཅེས་པ་འདི་
ཡང་དཔལ་ས་སྐྱ་པ་ཤཱཀྱའི་བཙུན་པ་ངག་དབང་ཀུན་དགའི་མིང་ཅན་གྱིས་ཤིན་ཏུ་མྱུར་བར་སྨྲས་པའོ། །
སརྦ་མངྒ་ལཾ།། །།